**KTHIM PËRGJIGJE NR. 1 (1.2.2022-10.2.2022)**

**Titulli: Informacion mbi tezat e mëparshme të provimit të pranimit**

I nderuar Z. \*\*\*\*\*\*,

Fillimisht doja t’u falënderoja për interesimin Tuaj lidhur me çfarë ndodh në Shkollën e Magjistraturës dhe t’u shprehja sigurinë tonë se trasparenca në veprimtarinë e përditshme është një prej parimeve themelore të Institucionit.

Për sa jeni të interesuar në kërkesën për informim, dërguar në adresën elektronike [info@magjistratura.edu.al](mailto:info@magjistratura.edu.al), lidhur me aksesimin në faqen zyrtare të Shkollës së Magjistraturës mbi materialet e mëparshme, duke e vlerësuar këtë çështje si të rëndësishme sa i përket kohës, e cila përkon me provimin e pranimit në Shkollë, ju bëjmë me dije se:

Sa i përket kërkimit tuaj të parë, ju vendosim në dijeni se në faqen zyrtare të Shkollës së Magjistraturës nuk rezulton të ketë pasur ndërhyrje të paligjshme kibernetike *(hakerim)*.

Sa i përket kërkimit tuaj të dytë, lidhur me aksesin në tezat e mëparshme të provimit, ju bëjmë me dije se, në zbatim të nenit 31, pika 1, me titull *“Provimi”*, të ligjit nr. 96/2016 *“Për statusin e gjyqtarëve dhe prokurorëve në Republikën e Shqipërisë”*, nenin 266, me titull *“Konkurrimi dhe pranimi i kandidatëve për magjistratë”*, të ligjit nr. 115/2016 *“Për organet e qeverisjes së sistemit të drejtësisë”*, nenit 10, pika 1, me titull *“Regjistrimi i kandidatëve për magjistrat dhe kriteret e pranimit”*, dhe Aneksit 2, me titull *“Procedura e organizimit të provimit për seleksionimin e kandidatëve për në Shkollën e Magjistraturës”*, të Rregullores së Brendshme të Shkollës së Magjistraturës, Ju bëjmë me dije se Shkolla nuk ka detyrim ligjor për publikimin e tezave të mëparshme të provimit të pranimit, e për rrjedhojë mbi mos publikimin e tyre nuk mund të ketë një akt/vendim apo urdhër.

Gjithashtu ju bëjmë me dije se, Shkolla e Magjistraturës ju vjen në ndihmë personave *(kandidatëve për magjistratë/ këshilltarë e ndihmës ligjorë)* të cilët aspirojnë të konkurrojnë për në provimin e pranimit për në Programin e Formimit Fillestar nëpërmjet Programit të Provimit të Pranimit, sikundër neni 10, pika 1 e Rregullores parashikon.[[1]](#footnote-1)

Mbi strukturën e tezës së provimit të pranimit në Shkollën e Magjistraturës, jeni të lutur të referoheni në Aneksin 2, të Rregullores së Brendshme të Shkollës së Magjistraturës.

Bashkëlidhur po ju përcjellim linkun e programit të provimit të pranimit, i cili është i publikuar në faqen zyrtare të Shkollës së Magjistraturës.

[https://ëëë.magjistratura.edu.al/sq/programi-i-provimit](https://www.magjistratura.edu.al/sq/programi-i-provimit)

Për çdo paqartësi jeni të lutur të na kontaktoni.

Duke Ju falënderuar për mirëkuptimin,

Erik VEIZI

Koordinator për të Drejtën e Informimit, Shkolla e Magjistraturës.

1. *“1. Shkolla e Magjistraturës, brenda 1 (një) jave kalendarike nga data e përcaktimit dhe publikimit të numrit maksimal të kandidatëve për magjistratë, nga Këshilli i Lartë Gjyqësor, për kandidatët për gjyqtarë dhe Këshilli i Lartë i Prokurorisë, për kandidatët për prokurorë, por jo më vonë se data 1 shkurt, shpall njoftimin për paraqitjen e kërkesave të aplikantëve për të konkurruar në provimin e pranimit, duke bërë të njohur datën e provimit, dokumentet që duhet të shoqërojnë kërkesat, datën e mbarimit të afatit të paraqitjes së tyre,* ***si dhe programin e provimit të pranimit.”*** [↑](#footnote-ref-1)